In Dei nomine, ego Narduinus, pavens extremæ diem vocationis, ne gravatus mole peccaminum sine fructu boni operis sterilis inveniar, dono pro remedio animæ meæ et parentum meorum res proprietatis meæ monasterio sanctæ Mariæ semper virginis et sancti Petri apostolorum principis et sancti Benedicti Floriacensis cœnobii, quo corpus ipsius requiescit, quæ sunt sitæ in pago Matisconensi, in villa Solmeriaco; hæ sunt vineæ, prata, silvæ cum terris cultis et incultis, totum et ad integrum, quæsitum et ad inquirendum, quicquid in præfata villa de meo jure et de locis sanctorum aliquid in ipsa villa habentium conquisivi vel ab aliis hominibus, in jus et dominationem servorum Dei jam dicto cœnobio transfero possidendas. Reddo etiam supradicto cœnobio colonicas VIIII, quas Wineterius sancto B[enedicto] pro remedio animæ suæ et senioris Heccardi comitis dedit ad possidendum, quas etiam ab abbate ipsius loci hucusque ad censum tenui. Ita ut ab hac die et deinceps, sicut reliquas ipsius monasterii res, libero in dominando fruantur arbitrio monachi ejusdem loci. Si vero aliquis aut ego ipse aut aliqua intromissa persona contra hanc donationem vel warpituram calumniare voluerit, quod repetit non evindicet, sed iram omnipotentis Dei incurrat et merita omnium sanctorum Dei offendat et repetitio ejus nullum obtineat effectum; et præsens donatio firma permaneat. Actum Floriaco publice. Signum Narduini qui hanc cartam fieri et firmare rogavit. S. Raculfi præpositi. S. Willelmi. S. Durandi præpositi. S. Wigonis vicecomitis et uxore sua Eufemia qui consenserunt. Data XVII kal. novembris, anno XXVIII Lotharii regis et filii sui Ludovici primo.